בס"ד יב סיון תשפ"ג תשובה, הרב עובדיה בספרו שו"ת יחוה דעת חלק ו סימן טז מחלק בין צוות שעובדי הספינה הם גויים לצוות שהם יהודים שאז יש לאסור משום הנאה שלו מחילולי שבת שלהם. ובלשונו: "מותר לנסוע באניה של קיטור, אשר הקברניט וצוות העובדים שלה גוים, אף על פי שממשיכים לנסוע גם בשבת, ואין לאסור בזה משום איסור תחומין. אך יש להימנע מלנסוע באניה שהקברניט וצוות העובדים שלה יהודים, אם נוסעים גם בשבת, לפי שהנוסעים נהנים ממלאכת שבת, ובימינו אין שום פקוח נפש בדבר. והמזהיר והנזהר ירבה שלומם כנהר". הרב עובדיה גם מביא בשם הרבי מליובאווישט שאין סכנה להעמיד הספינה בלב ים, וגם לא נכון הטענה שאומרים שהיא נוסעת באופן אוטומטי ללא מגע אדם ובודאי שיש כאן חילולי שבת למכביר. בעל האגרות משה (חאו"ח סימן צב) הקל ליחידים על פי מרן השו"ע (סי' רמח,ד) שהקל להתחיל הפלגה בימים א, ב ו-ג ואפילו אם יודע שבשבת יהיה פיקוח נפש ויצטרך לחלל שבת, הואיל ויצא בהיתר. וכן הדבר כאן. אך הרב עובדיה חולק שהרי כאן אין שום פיקוח נפש, וצוות העובדים מחללים שבת בלי צורך. ולכן עדיף צוות עובדים שיהיו גויים.   לכן נראה לומר, שאם צוות האוניה יהודים, יש להקדים הנסיעה לתחילת השבוע בכדי לסיים אותה לפני שבת, כל טוב סלה.